Hof verplig Zuma om voor Zondo-kommissie te verskyn | Maroela Media
Die konstitusionele hof het Donderdag beslis dat oudpres. Jacob Zuma voor die Zondo-kommissie van ondersoek oor staatskaping móét verskyn.
Zuma word ook verplig om getuienis voor die kommissie te lewer en het geen reg om voor die kommissie te swyg mits hy nie kan bewys dat sy antwoord op die kommissie se vrae selfinkriminerend is nie.
Maroela Media het vroeër berig die oudpresident het nog net een keer voor die kommissie getuig, in Julie 2019, maar het na 'n paar dae onttrek en aangevoer hy word soos 'n beskuldigde eerder as 'n getuie behandel.
Die kommissie het daarna 'n nuwe dagvaarding uitgereik en 'n dringende aansoek by die konstitusionele hof ingedien om Zuma te dwing om daaraan te voldoen.
Die konstitusionele hof het nou gelas dat Zuma die koste vir die aansoek moet betaal.
Die DA verwelkom die uitspraak en sê dat die Zondo-kommissie eenvoudig nie sy werk sou kon afhandel sonder die oudpresident se getuienis nie.
"Die speletjie is nou verby vir Zuma. Indien hy nie vir sy getuienis verskyn nie, moet hy in hegtenis geneem word," sê adv. Glynnis Breytenbach, DA-skaduminister van justisie.
Breytenbach wys ook daarop dat Zuma al jare lank sy spreekwoordelike dag in die hof ontduik.
"Hy het dieselfde strategie gebruik om nie te getuig in die saak na staatskaping nie hoewel hy by baie geleenthede geëis het dat sy naam in ere herstel word.
"Hierdie aansoek was 'n laaste, desperate poging om openbare aanspreeklikheid te vermy en die hof het die laaste woord. Zuma se dag het inderdaad nou aangebreek en daar is geen hoek meer waarin hy kan wegkruip nie."
Breytenbach beskryf die uitspraak as 'n oorwinning vir Suid-Afrikaners en die kommissie wat al jare op Zuma wag om te getuig oor sy rol in staatskaping.
Wonder wat is die datum wat hy moet verskyn
Ek sien geen waarde in Zuma se verkyning voor die kommissie nie. Sommige getuies (geen name) lieg soos tandetrekkers.
Hy gaan verdwyn julle sal sien.
Mmmm agh mmmm agh he he he ha….keel skoonmaak….mmmmm agh mmmmm agh he he ha ha….keel padda uitspoeg!
Ag hierdie is ook net een of ander raad vir weet nie wat nie. Niks gaan gebeur nie. Niks het nog ooit gebeur nie. Wat wel gebeur het is dat op die Bloomberg's Covid Resilience rating is Suid Afrika tweede laatse op die lys van alle lande in die wereld van waar om nie woonagtig te wees tydens die pandemie nie. Dis net slegter om in Mexiko te bly as in RSA. Self die ander Afrikan lande is bo Suid Afrika. Niks meer te sê nie. Dalk kan MM die berig publiseer.